L'Ajuntament de Barcelona ha aturat les 72 actuacions que s'estaven duent a terme a l'espai públic, a equipaments municipals i a promocions d'habitatge públic, per aturar l'expansió del coronavirus. Durant el temps que duri l'emergència només es duran a terme les tasques mínimes i indispensables per garantir el confinament adequat de les obres i la seguretat dels entorns, "sempre respectant les precaucions indicades per les autoritats sanitàries". Pel que fa les obres privades, s'aturaran també totes aquelles que no puguin garantir les mesures aprovades per tots els organismes sanitaris.  En relació amb les obres públiques, només continuaran els treballs de reparació del dic de recer del Port Fòrum que es van iniciar després de la tempesta Glòria i que es troben en fase d'inici. Es fa perquè "encara persisteix la situació de risc en la infraestructura davant possibles temporals".  També se seguiran fent els treballs de bombeig del freàtic a la plaça de les Glòries per evitar que s'inundin els túnels viaris en construcció i també continuarà el manteniment de la vegetació d'aquelles obres on s'hagi acabat de plantar jardineria, seguint els criteris i serveis mínims de Parcs i Jardins.  D'altra banda, l'Institut Municipal d'Habitatge i Rehabilitació ha aturat totes les obres d'edificis de nova construcció, les rehabilitacions d'habitatges i el manteniment ordinari dels edificis que gestiona. Tot i això, es mantenen les obres que s'hagin de fer d'urgència al parc públic d'habitatge.  En l'àmbit privat, l'alcaldessa, Ada Colau, ha signat un decret per suspendre totes les instal·lacions i construccions que estiguin fent promotors privats i que no puguin garantir les mesures aprovades per l'Organització Mundial de la Salut, les autoritats sanitàries estatals i l'Agència de Salut Pública de Barcelona en relació amb el coronavirus, així com els requeriments de l'estat d'alarma. A més, es recomana suspendre totes les obres de promoció privada que comportin desplaçaments per la via pública.  Com en la via pública, queden fora d'aquestes indicacions les actuacions "que calgui dur a terme de manera urgent i que estiguin justificades per garantir la seguretat de les persones".

Summary: Barcelona atura les obres públiques i suspèn les privades que no garanteixin les mesures de seguretat pel coronavirus


La Sala de Govern del Tribunal Superior de Justícia de Catalunya (TSJC) ha reclamat aquest dimarts als Mossos d'Esquadra que "procedeixin a la protecció presencial i permanent" de totes les seus  judicials de Catalunya, i que informin al president del TSJC, Jesús María Barrientos, de les mesures concretes adoptades. Ho ha acordat la Sala de Govern "davant dels nombrosos i intolerables atacs" a edificis judicials, i en resposta directa a l'abocament de fems i escombraries que els  CDR van fer aquest dilluns a nombroses localitats catalanes, que a Valls i Cervera van impedir l'activitat judicial. La Sala de Govern ha avisat els presidents de les quatre audiències i als jutges degans que "valorin la necessitat de suspendre les activitats judicials, excepte les actuacions urgents i de guàrdia, quan per raons de salubritat no es pugui garantir el normal accés a les instal·lacions". També ha demanat a la fiscalia que investigui les possibles responsabilitats penals dels que han "ideat, planificat, coordinat i executat" aquests atacs. A més, el TSJC també lamenta "la falta de condemna" d'aquests atacs per part de la consellera de Justícia, Ester Capella, "com a responsable de les condicions laborals dels funcionaris judicials, la salut dels quals es posa en risc amb aquestes accions, i dels mitjans materials que es malbaraten en actuacions de neteja".

Summary: El TSJC demana als Mossos que facin una "protecció presencial i permanent" de tots els jutjats


La Unió Europea i Andorra han signat aquest divendres l’acord de transparència que permetrà l’aixecament del secret bancari a partir del 2017. La mesura, per evitar que els ciutadans europeus evadeixin impostos amb compte no declarats, permetrà que els estats membres i el Principat intercanviïn automàticament informació amb els noms, l’adreça, el número d’identificació fiscal i la data de naixement de tots els residents europeus amb comptes bancaris a Andorra, així com també “d’altres informacions del balanç” del compte. D’aquesta manera, els evasors d’impostos no podran explotar el secret bancari per amagar actius o ingressos a l’estranger.   La signatura de l’acord l’han fet a Brussel·les el comissari d’Afers Econòmics, Pierre Moscovici, el ministre de Finances holandès de la presidència de torn Jeroen Dijsselbloem, i el ministre de Finances d’Andorra, Jordi Cinca Mateos.  “La transparència és clau per garantir que cada govern pugui recaptar els seus ingressos legítims i que cada ciutadà i negoci pagui el que li correspon”, ha assegurat Moscovici. Segons ell, l’acord amb Andorra és “una història d’èxit” en la campanya per impulsar la transparència.  El ministre de Finances holandès i president de torn de la UE, Jeroen Dijsselbloem, ha descrit la signatura com una “forta expressió de la voluntat de garantir la continuïtat i la consistència en la lluita contra l’evasió fiscal”.  L’holandès ha recordat que combatre el frau és un “tema molt important de l’agenda europea i global” i que compartir informació és un “element clau” per evitar que els defraudadors aprofitin els “buits” legals o les diferències entre diversos països en matèria fiscal.  Dijsselbloem ha celebrat que Andorra apliqui “mesures equivalents a les de la UE” i ha descrit l’acord com un “important pas endavant en la cooperació entre la UE” i el Principat.  Per la seva banda, el ministre de Finances d’Andorra, Jordi Cinca Mateos, s’ha mostrat “convençut” que la signatura “reforça a llarg termini” la relació entre Andorra i la UE. Cinca ha remarcat que el Principat vol “una major competitivitat” per a la seva economia i ha destacat la seva voluntat i compromís amb “la transparència i la cooperació internacional”. Cinca també ha destacat la importància de les negociacions que actualment estan en marxa per aconseguir un acord d’Associació entre la UE i Andorra que li permetin accedir al mercat comú.

Summary: La UE i Andorra signen l’aixecament del secret bancari a partir del 2017


Simón diu que a hores d’ara un 20% dels casos son importats i alerta que poden augmentar en les properes setmanes ACN Madrid.-El director del Centre de Coordinació d’Emergències i Alertes Sanitàries, Fernando Simón, creu que el brot de l’Aragó, que afecta tres comarques d’Osca i una de Saragossa, “en breu” podria estar en “vies de solució” i espera que no calguin prendre mesures de confinament. Durant la roda de premsa d’aquest dijous, Simón ha admès que els preocupa i que ja s’han identificat 250 casos, el 95% dels quals asimptomàtics. En aquest sentit, ha elogiat la tasca de la conselleria de Salut i ha dit que estan valorant si hi ha hagut un “impacte en la transmissió comunitària” però que “probablement si hi ha sort potser no s’ha de confinar ningú”.  El responsable de Sanitat ha explicat també que a hores d’ara tenen identificats uns 40 brots a tot Espanya però ha insistit que no tots són de risc.  També ha alertat que a hores d’ara un 20% dels casos que es detecten són importants i avisa que poden augmentar en les properes setmanes. Per això, ha ressaltat la importància de la detecció precoç i el control.

Summary: Sanitat creu que el brot d’Osca es podria resoldre “en breu” i espera que no s’hagin de fer confinaments


L'Audiència de Girona ha dictat una ordre internacional de detenció contra un acusat que s'enfronta a 21 anys i mig de presó per violar i abusar sexualment de la filla menor d'edat de la seva parella a Figueres. El judici s'havia de fer aquest dimecres però el sospitós no s'ha presentat. A més, el president del tribunal ha detallat a la sala de vistes que tampoc consta que li haguessin retirat el passaport a l'acusat, que és d'origen estranger, per evitar que fugís del país. Segons recull l'escrit d'acusació de la fiscalia, l'home aprofitava quan la mare de la menor no era a casa per abusar d'ella. Els tocaments van començar quan la víctima tenia 14 anys i es van allargar fins que en va complir 15, quan l'home la va violar, sosté l'acusació pública. La secció tercera de l'Audiència de Girona havia de jutjar aquest dimecres un acusat d'abusar sexualment durant mesos de la filla menor d'edat de la seva parella i de violar-la quan tenia 15 anys. El judici, però, s'ha hagut de suspendre perquè el sospitós està evadit de la justícia. No es trobava en presó preventiva i, segons ha explicat el president del tribunal, tampoc consta que al llarg de la investigació el jutjat li retirés el passaport per evitar que fugís del país. El tribunal ha acordat dictar una ordre internacional de detenció perquè argumenta que l'acusat és d'origen estranger i això fa pensar que no n'hi hauria prou amb una ordre europea. A més, atenent a la petició de l'acusació particular, han resolt que si l'acaben arrestant se celebri una vista per decidir si ha d'ingressar a presó fins que hi hagi sentència.  El cas es remunta a l'any 2014. Segons recull l'escrit d'acusació de la fiscalia, els primers tocaments van començar el mes de març. De nit, mentre la mare de la menor estava fora de casa, l'acusat "va ficar la mà per dins dels pantalons de la víctima i li va acariciar els genitals". Ho va fer, exposa la fiscalia, mentre feia veure que dormia i aprofitant que tots dos estaven al sofà del menjador. "Passades dues setmanes va tornar a repetir la mateixa acció", relata l'acusació pública. La menor, que en aquell moment tenia 14 anys, va intentar evitar que els abusos es tornessin a produir anant a dormir a la seva habitació. Ell, però, no li va permetre. Sempre segons l'escrit d'acusació, va entrar "cridant" on era la menor i li va dir "ets una ninyata, una filla de puta i pels meus collons que vindràs a dormir al sofà".  "A patir d'aquí les carícies es produïen gairebé diàriament", acusa la fiscalia. En una ocasió, a més, li va introduir el dit fins que la víctima li va clavar una puntada de eu i el va apartar. El maig del 2014, l'acusat va aprofitar que la mare de la menor estava de vacances per portar marihuana a casa. "Va induir la menor a consumir porros, per la qual cosa es va marejar i se'n va anar a dormir", exposa la fiscalia.  Mentre dormia, l'acusat li va treure els pantalons i la roba interior i es va posar sobre la víctima. "Ella es va despertar i se'l va intentar treure de sobre però ell, per vèncer la seva resistència, la va subjectar pels canells i li va introduir el penis", detalla l'acusació. La víctima es va regirar fins que va aconseguir alliberar les mans i treure-se'l del damunt. La fiscalia demana una pena de 21 anys i 6 mesos de presó per a l'acusat d'un delicte continuat d'abusos sexuals i un delicte d'agressió sexual amb penetració. L'acusació particular sol·licita una condemna de 18 anys. En matèria de responsabilitat civil, les acusacions volen que l'acusat indemnitzi la víctima amb 10.000 euros. La defensa demana l'absolució.

Summary: Ordre internacional de detenció per a un acusat que s'enfronta a 21 anys i mig de presó per violar una menor a Figueres


El president del govern espanyol, Mariano Rajoy, ha insistit un cop més que ell no autoritzarà cap referèndum independentista a Catalunya. "Ni vull, ni puc, ni me'l crec, ni essent jo president això es produirà ", ha dit en la cloenda de les jornades del Cercle d'Economia a Sitges. Rajoy s'ha queixat del "poc marge" que li deixa la Generalitat quan assegura que es pot negociar la data i la pregunta del referèndum, i ha reiterat que aquesta és una qüestió que ha d'avalar el Congrés, que hauria de reformar la Constitució. El president espanyol ha apuntat un cop més que una Catalunya independent sortiria de la UE, i que seria un "trauma" que tindria conseqüències "terribles". Ho ha comparat amb el Brexit i ha indicat que, per suposat, Barcelona perdria les seves opcions per acollir l'Agència Europea del Medicament.  Davant d'un auditori empresarial, Rajoy ha advertit que una Catalunya independent trencaria "llaços familiars", però sobretot tindria conseqüències "terribles" des del punt de vista econòmic. "Se n'aniria d'Europa, diguin el que diguin", ha reiterat. Això comportaria, ha continuat, perdre les ajudes europees i poder optar a acollir la seu de l'Agència Europea del Medicament. Ha citat com a exemple el Brexit. "Seria un trauma", ha conclòs.  Després de llençar aquest avís a navegants, el popular ha garantit un cop més que mentre ell sigui president, el referèndum no es produirà. "A mi se'm demana una cosa que jo ni vull ni puc fer. Ni vull, ni me'l crec, ni essent jo president es produirà, tinguin la total i absoluta certesa", ha dit als empresaris.  En aquest sentit, ha reiterat que és el Congrés qui ha d'autoritzar una reforma de la Constitució que permeti que només els catalans decideixin si volen separar-se d'Espanya, perquè ara mateix "la sobirania radica en el conjunt del poble espanyol".  En aquesta línia, ha acceptat que la solució ha de ser política, però ha reiterat que aquest "no és un tema només del president del govern", sinó també dels diputats i de tots els ciutadans, i ha aprofitat per advertir "l'equidistància està molt bé, però no en totes les facetes de la vida".  La Generalitat no dona marge Rajoy s'ha queixat també que la Generalitat asseguri que vol negociar, però després no deixi cap marge més enllà de "qüestions menors" com la data o la pregunta del referèndum. I a això li ha afegit el fet que, si no s'autoritza una consulta, s'estigui preparant una llei de transitorietat que pretén "liquidar la Constitució, l'Estatut, la unitat nacional, la sobirania nacional i treure Catalunya d'Europa en un sol dia". "Això no ho podem acceptar. Creuen que això és normal? A quins nivells de radicalisme arribarem? Com es poden posar decisions tan importants en mans d'uns extremistes com els de la CUP?", s'ha preguntat.  Pel que a fa a la situació política espanyola, ha constatat que els resultats electorals obliguen a arribar a acords amb diferents partits. Ha valorat positivament els que ja ha subscrit, especialment amb Cs, i ha dit que li agradaria arribar a pactes "en temes d'Estat" amb el PSOE, per exemple per afrontar el procés independentista. "No podem en aquesst tema tenir plantejaments diferents", ha avisat. En preguntar-li per la corrupció, el president espanyol ha reconegut que aquesta és una qüestió "trista i desgraciada", però ha reivindicat que és ara quan s'estan descobrint casos de fa 10 i 15 anys, perquè hi ha més mitjans i més mesures de control. També ha trencat una llança en defensa dels polítics i els servidors públics, perquè, al seu parer, la immensa majoria són "honrats i decents". En l'inici de la seva intervenció, Rajoy ha presumit dels bons indicadors econòmics d'Espanya, i els ha atribuït a les polítiques de consolidació fiscal i a les reformes estructurals que ha practicat el seu govern.  En aquest punt, ha opinat que tenir pressupostos seria molt positiu, perquè donaria un "missatge d'estabilitat, de seriositat i d'un país que és capaç d'arribar a una entesa en una situació parlamentària difícil".  El Cercle d'Economia demana una solució política El president del Cercle d'Economia, Juan José Brugera, ha aprofitat la seva intervenció de presentació de Rajoy per demanar-li una solució política al conflicte independentista, que passi per un millor encaix de Catalunya dintre d'Espanya. Brugera ha opinat que aquesta qüestió i també la corrupció política "poden truncar la incipient recuperació econòmica" que viu Espanya. "Per això li sol·licitem el màxim esforç per encarrilar el conflicte per la via del diàleg i la transacció", li ha reclamat.  Ha considerat que això requerirà temps, però també ha demanat a totes les parts que siguin "honestes" en les conseqüències de les seves propostes. "Una possible sortida passa per explorar vies alternatives a la dualitat blanc o negre", ha conclòs. Han assistit a la cloenda de les jornades del Cercle el delegat del govern espanyol a Catalunya, Enric Millo; la ministra de Sanitat, Serveis Socials i Igualtat, Dolors Montserrat; la presidenta de Cs a Catalunya, Inés Arrimadas; el president del PPC, Xavier Garcia Albiol, i l'alcalde accidental de Barcelona, Gerardo Pisarello.

Summary: Rajoy sobre el referèndum: "Jo no autoritzaré cap referèndum, perquè ni vull, ni puc"


Diu que el debat sobre la ubicació és "secundari" i reclama "posar per davant l'interès dels ciutadans"  ACN Girona.-El Col·legi Oficial d'Infermers i Infermeres de Girona (COIGI) critica que el nou Trueta segueixi "bloquejat" per la "falta d'entesa sobre un tema tan secundari com la ubicació". L'ens  diu que és "fonamental" que el nou centre sigui "públic, adequat i dimensionat" a les necessitats actuals i futures i que s'ubiqui "allà on sigui més còmode per als usuaris". En aquest sentit, des del col·legi afirmen en un comunicat que no es pot demorar més la seva construcció i que cal "posar per davant l'interès dels ciutadans". L'organisme recorda que fa uns anys l'anterior junta es va posicionar sobre la possible ubicació a Domeny però que l'actual creu que "ara cal fer-se noves reflexions".  La setmana passada el Departament de Salut va detallar que preveuen que el nou hospital ocupi uns 95.000 metres quadrats i que estan analitzant les propostes de Girona i Salt (Gironès) per decidir durant el primer trimestre del 2020 on anirà finalment.  De moment, el document provisional del Pla Funcional del nou hospital fixa que comptarà amb 32 quiròfans, un màxim de 431 llits, sis sales de part i 78 boxs a urgències. Això suposarà un increment considerable amb els equipaments que hi ha actualment a l'hospital, ja que el centre disposa d’onze quiròfans, 400 llits, quatre sales de part i 43 boxs a urgències.

Summary: El Col·legi d'Infermers i Infermeres de Girona critica que el nou Trueta segueixi "bloquejat" per la "falta d'entesa"


L'Hospital Clínic es converteix en el primer centre que incorpora la tecnologia 5G en un quiròfan per poder dirigir operacions a distància en temps real. La baixa latència de les comunicacions amb 5G permetrà que l'operació es transmeti sense retards i l'objectiu és acabar connectant cirurgians d'arreu del món que, sense estar presents físicament al quiròfan, puguin guiar la intervenció. Aquest és el "somni" dels impulsors del projecte 'Cirurgià remot', presentat aquest dimarts, que hauran d'esperar-se al desplegament més generalitzat de la 5G, previst a partir del 2020, per trobar altres punts de connexió. De moment, en el marc del Mobile World Congress (MWC), que tindrà lloc a finals de febrer, cirurgians del Clínic es connectaran en remot des del recinte firal amb companys a quiròfan i realitzaran una operació en 'streaming' amb 5G. La iniciativa 'Cirurgià remot' és un projecte pilot de telemedicina que vol connectar cirurgians d'arreu del món en operacions en temps real i sense retards gràcies a la baixa latència de la 5G. "Ja ho hem provat amb wifi, amb 4G, i vam haver d'inventar un sistema que deixés congelada la imatge, perquè en cirurgia, és clar, no pots indicar operar uns segons després perquè seria un desastre", ha afirmat el cap del Servei de Cirurgia Gastrointestinal a l'Hospital Clínic, el doctor Antonio de Lacy. El quiròfan 'Optimus', un equipament molt avançat, és el que incorporarà la tecnologia 5G.  Els impulsors del projecte destaquen que la incorporació de la 5G facilitarà la transferència de coneixement molt especialitzat en situacions crítiques, com en operacions d'alta complexitat, o també en formacions a distància, ja que el cirurgià i el seu equip podran fer un seguiment remot de la implementació dels procediments.  De Lacy ha assenyalat que l'ús de la tecnologia 5G tindrà efectes en l'organització interna de l'hospital i també externa i ha assegurat que "millorarà el cost-eficiència", fet que permetrà "reduir les llistes d'espera i millorar la qualitat de l'atenció als pacients". El cap del Servei de Cirurgia Gastrointestinal encara ha anat més enllà i ha dit que el "somni màxim" del projecte és operar el pacient el dia abans de practicar-li la intervenció: "Com que podrem introduir tota la informació, amb una qualitat extraordinària, podrem reconstruir la malaltia amb totes les variables per poder practicar l'operació".  El projecte tindrà la seva primera aplicació en el marc del Mobile World Congress (MWC) amb una operació prevista pel dimecres 27. Serà una operació que dirigirà el doctor De Lacy i, per tant, s'espera que sigui de l'especialitat gastrointestinal, ja que els responsables del Clínic han preferit no donar-ne més detalls fins el mateix dia. La tecnologia 5G permetrà connectar l'equip de cirurgians ubicats en dues localitzacions diferents i l'operació serà retransmesa en temps real des de les instal·lacions de l'esdeveniment. El projecte pilot 'Cirurgià remot' s'ha impulsat en el marc de 5G Barcelona, una aliança promoguda per la Generalitat, l'Ajuntament de Barcelona, Mobile World Capital Barcelona, la Fundació i2CAT, el Centre Tecnològic de Telecomunicacions de Catalunya (CTTC), Atos i la Universitat Politècnica de Catalunya (UPC). L'objectiu és convertir la ciutat en un hub digital de 5G de referència europea. El proveïdor tecnològic del projecte és Vodafone Espanya.  La prova pilot s'emmarca en el projecte 'Telestration', fruit d'una acord de col·laboració de la passada edició del congrés i subscrit per l'Hospital Clínic, Mobile World Capital Barcelona i la companyia AIS (Advances In Surgery) Channel, una plataforma en línia referent en educació mèdica i pionera en teleformació de cirurgians.  "Avantsala" de la tecnologia 5G En la roda de premsa per presentar el projecte, el director general del Clínic, el doctor Josep Maria Campistol, ha destacat que el centre es converteix "en el primer hospital 5G del país". El conseller de Polítiques Digitals, Jordi Puigneró, ha recalcat que el projecte 'Cirurgià remot' representa l'"avantsala" de la indústria digital relacionada amb la 5G, la generació de tecnologia mòbil que ha de permetre la "connectivitat total". El primer tinent d'alcalde de l'Ajuntament de Barcelona, Gerardo Pisarello, ha assenyalat que aquesta iniciativa visibilitza la "capitalitat de Barcelona en 5G amb un projecte que beneficiarà la ciutadania".  El president i conseller delegat de Vodafone Espanya, Antonio Coimbra, ha ressaltat que el projecte "dona per primera vegada un exemple concret de com el 5G canvia les nostres vides". En la mateix línia s'ha pronunciat el CEO de Mobile World Capital Barcelona, Carlos Grau, que ha destacat que aquest tipus de projectes són un exemple del potencial de la tecnologia 5G per ajudar a millorar la qualitat de vida dels ciutadans, sobretot en un camp tan important com el de la salut.

Summary: El Clínic incorpora tecnologia 5G en un quiròfan per primera vegada a l'Estat per dirigir operacions a distància


CaixaBank ha obert una oficina de representació a la capital del Perú, Lima, amb l’objectiu de potenciar l’acompanyament internacional a les empreses. Aquesta és la quarta sucursal de l'entitat a l'Amèrica del Sud, després de les obertures a Santiago de Xile, Bogotà i Sao Paulo. Segons un comunicat de CaixaBank, la nova oficina, ubicada a l’avinguda Javier Prado Este -un dels principals eixos de negoci de Lima- donarà suport a les activitats de comerç exterior i als projectes d’inversió d’empreses espanyoles amb activitat al Perú i també de companyies peruanes que operen a Espanya. L’obertura reforça la presència de l’entitat en un país que, d’acord amb les previsions de creixement, ofereix bones oportunitats a les empreses espanyoles en 2017. Segons les previsions de la Comissió Econòmica per Amèrica Llatina i el Carib, l’economia peruana creixerà un 3,9% el 2017 i un 4% el 2018. Un dels eixos de creixement del Perú són les exportacions, que estan augmentant a un ritme de 3,5% anual (dades de 2015) i que estan marcades pel pes del sector miner, on es concentra el 55% del total del creixement exterior del país. Per la seva banda, el consum privat s’ha configurat com un altre factor clau pel Perú i ha crescut durant els darrers dos anys al voltant del 3,5%. Sobre la xarxa internacional de CaixaBank La xarxa internacional de CaixaBank compta amb oficines de representació i sucursals internacionals. Les oficines de representació estan especialitzades a les empreses espanyoles o amb presència a Espanya que desitgen operar a altres mercats. A més de les quatre oficines a l'Amèrica del Sud, CaixaBank té oficines de representació situades a París (França), Milà (Itàlia), Frankfort (Alemanya), Istanbul (Turquia), Pequín, Xangai i Hong Kong (Xina), Dubai (Emirats Àrabs Units), Nova Delhi (Índia), El Caire (Egipte), Nova York (Estats Units), Singapur i Johannesburg (Sud-àfrica). A més, CaixaBank compta a una xarxa de sucursals internacionals, amb llicència bancària per oferir tot tipus de serveis bancaris i de finançament. Actualment, l’entitat financera té sucursals a Londres (Regne Unit); Casablanca, Tànger i Agadir (Marroc); i Varsòvia (Polònia). D’altra banda, CaixaBank manté acords amb bancs internacionals per facilitar l’operativa internacional de les empreses a qualsevol lloc del món.

Summary: CaixaBank obre una oficina de representació a Lima, la quarta a Sud Amèrica


La Direcció General de Prevenció, Extinció d'Incendis i Salvaments (DGPEIS) ha convocat els bombers voluntaris a una sessió extraordinària del Consell de Bombers Voluntaris de Catalunya el 7 de febrer, amb l'objectiu de negociar una sortida al conflicte del col·lectiu. Diverses agrupacions de bombers voluntaris d'arreu de Catalunya han anunciat que no cobriran les guàrdies de situacions de risc, anomenades M1, per la manca de personal i de material adequat. A banda, els parcs de bombers voluntaris de Lleida estan tancats des del 31 de gener. La DGPEIS ha anunciat que comparteix les queixes dels bombers i ha recordat que el conseller d'Interior, Miquel Buch, ha anunciat que el pressupost del 2019 de la Generalitat inclou un increment del 67% del capítol destinat als Bombers. En concret, els comptes públics de la Generalitat, pendents d'aprovar, inclouen una partida de 53,2 milions d’euros, davant els 32 milions destinats el 2018. Aquestes propostes de millora afecten per igual als bombers voluntaris i als funcionaris, segons indica la DGPEIS. Pel que fa a les infraestructures, Buch també va anunciar que entre el 2019 i el 2020 es destinaran prop de 19 milions d'euros en dur a terme actuacions en diversos parcs de Bombers, també de voluntaris. D'altra banda, la DGPEIS recorda que a més de la sessió extraordinària del 7 de febrer continua programada la reunió ordinària prevista per a finals de febrer, que ja incloïa tractar temes com la propera convocatòria de bombers voluntaris i les condicions d'accés i sortida del cos.

Summary: El Govern convoca els bombers voluntaris el 7 de febrer per negociar una sortida al conflicte


Les màquines ja treballen al parc de la Devesa per convertir el vial perimetral en un passeig destinat als vianants i els esportistes. Les obres han arrencat aquest dimarts i duraran dos mesos. Aquesta és una de les actuacions principals que començarà a transformar el parc urbà per fer-lo més atractiu als ciutadans. Entre d'altres, es canviarà l'asfalt del vial per sauló compactat, s'eliminaran 150 places d'aparcament i es farà més amable l'accés a la passera de Fontajau. Les obres estan incloses dins del Pla de xoc de la Devesa (acordat entre CiU i ERC) i són l'avantsala de futures actuacions, que definirà el Pla especial del parc, que es vol aprovar al juny. El regidor de Paisatge i Hàbitat Urbà, Narcís Sastre, insisteix que la Devesa "és un parc i no un pàrquing" i apunta que els conductors tenen com a alternativa l'aparcament gratuït de Fontajau, amb 500 places i actualment infrautilitzat. Aquest matí han començat els treballs per convertir el vial perimetral de la Devesa –usat bàsicament com a aparcament- en un passeig per a vianants i esportistes. Aquesta és una de les actuacions que CiU i ERC van pactar en l'anomenat Pla de xoc del parc, que es va presentar l'octubre passat. Les obres tenen un pressupost de 200.000 euros i afecten unes 350 metres del vial (des del passeig de la Barca fins al passeig de la Sardana). La previsió és que els treballs estiguin acabats en dos mesos. Els operaris ja han situat totes les tanques que delimiten la zona d'obres i s'han instal·lat senyals per alertar de la prohibició d'aparcar-hi. Les obres arrenquen aquest dimarts, dia de mercat, i això ha generat expectació i també sorpresa d'alguns usuaris que volien aparcar-hi com tenien la costum de fer-ho fins ara.  En les properes setmanes, els treballs se centraran en aixecar l'asfalt i canviar-lo per una capa de sauló compactat. A més, s'eliminaran els esglaons que hi ha per accedir a la passera de Fontajau i es millorarà la connectivitat amb el parc. "Aquest és un primer pas per avançar en l'obertura del parc cap al riu Ter", ha manifestat el regidor de Paisatge i Hàbitat Urbà, Narcís Sastre.  A banda d'aquesta actuació, el Pla de xoc també preveu millorar la il·luminació, canviar les papereres i els bancs i també eliminar algunes infraestructures en desús, com uns barracons on hi ha uns lavabos que ja no es fan servir. Restringir l'aparcament Una de les conseqüències directes d'aquestes obres és la pèrdua de 150 places d'aparcament. Segons destaca el regidor, aquestes places estaven ocupades  especialment per gent de fora de la ciutat que es desplaça diàriament a treballar a Girona.  Sastre ha destacat que l'alternativa per a aquests ciutadans ha de ser l'aparcament gratuït de Fontajau, que té 500 places i està infrautilitzat. "Aquest aparcament està a només quatre minuts a peu de la Devesa", ha remarcat el regidor, que recorda que s'ha millorat la il·luminació de la passera que connecta aquesta aparcament amb la Devesa per evitar la sensació d'inseguretat quan és fosc.  Sastre ha apuntat que ara només s'actua en una zona del vial però que, en el futur, la idea és eliminar tots els cotxes del parc. És a dir, que en actuacions futures, també s'eliminaran els aparcaments que van des del passeig de la Devesa fins a l'Auditori. "La Devesa és un parc i no un pàrquing", ha dit. Això sí, es reservaran unes 25 places per a aparcaments de vehicles de servei o per a persones amb mobilitat  reduïda però als dos extrems del vial s'instal·laran unes barreres per evitar l'accés motoritzat dins del parc. A l'espera d'aprovar el Pla especial Aquestes actuacions s'emmarquen en el Pla de xoc del parc, que és com l'avantsala del Pla especial que ha de definir el futur del parc i també quins usos ha d'acollir. Aquest document ja està a punt i, segons ha explicat el regidor, es presentarà aquesta setmana als grups de l'oposició, es mostrarà als ciutadans al maig a través d'una audiència pública i l'objectiu és que al juny ja estigui aprovat.  "Un parc en sí mateix no s'entén sense activitat i nosaltres la volem potenciar, però no pot tenir uns usos que siguin lesius per al parc", ha avançat el regidor. Segons ha apuntat, el pla impulsa sobretot l'activitat esportiva però també d'altres usos, com els artístics.

Summary: Comencen les obres a la Devesa de Girona per convertir el vial perimetral en un passeig per a vianants


Les càmeres de seguretat instal·lades a Palafrugell (Baix Empordà) han estat clau per atrapar dos lladres reincidents. Segons informa l'ajuntament en un comunicat, la Policia Local i els Mossos d'Esquadra van detenir els sospitosos la setmana passada després que una de les càmeres captés el vehicle amb el qual viatjaven a l'entrada del municipi. Als arrestats, que són veïns de Girona de 21 i 38 anys amb antecedents per robatori, els hi atribueixen ara un delicte de furt per robar set bateries de camió valorades en uns 1.200 euros.  La Policia Local de Palafrugell va localitzar el vehicle quan una càmera de seguretat el va captar. Aleshores, van interceptar la furgoneta i van identificar els sospitosos. Aleshores, juntament amb els Mossos d'Esquadra, van detenir els lladres.  Els detinguts van passar a disposició del jutjat d'instrucció en funcions de guàrdia de la Bisbal d'Empordà i estan en llibertat a l'espera de judici. Segons informa l'ajuntament, amb aquests dos arrestos, ja són sis les persones que van detenir la setmana passada gràcies a les diferents càmeres de seguretat instal·lades en diferents punts del municipi.

Summary: Les càmeres de seguretat permeten atrapar dos lladres reincidents a Palafrugell


La manifestació de la Diada per la República Catalana ha congregat al voltant d'un milió de persones segons la xifra que ha comptabilitzat la Guàrdia Urbana de Barcelona. Els concentrats han ocupat uns sis quilòmetres de recorregut entre la Plaça de les Glòries i el Palau Reial, que a banda de reclamar la república han cridat per l'alliberament dels polítics independentistes presos i pel retorn dels exiliats. La concentració d'aquest any, organitzada per ANC i Òmnium, ha tingut com a tret distintiu una onada de so fictícia que ha recorregut tot el tram fins a arribar a tombar un mur al capdavant de la concentració, com a símbol dels obstacles superats i a superar per fer efectiva la República catalana. En aquesta ocasió la xifra que facilita la Guàrdia Urbana serà l'única que transcendirà a través de fonts oficials, atès que la Delegació del Govern espanyol ha anunciat que no n'oferiria –a diferència del que ha fet en els darrers anys- i que els organitzadors de la concentració tampoc en publicaran cap. En canvi, sí n'ha ofert l'entitat Societat Civil Catalana, que aplicant el mètode 'densitat x superfície' ha rebaixat la xifra d'assistents fins als 200.000.  La reivindicació independentista ha protagonitzat grans manifestacions a l'entorn de l'11 de setembre. La primera va tenir lloc el 2012, i segons xifres de la Guàrdia Urbana va congregar a l'entorn d'1,5 milions de persones sota el lema 'Catalunya, nou estat d’Europa'.  Un any més tard la manifestació de la Via Catalana recorreria el país de punta a punta i trauria 1,6 milions de persones al carrer, segons el Departament d'Interior de la Generalitat. La V de la Diagonal del 2014 arribaria a 1,8 milions, també segons la Guàrdia Urbana, i la 'Via lliure a la República Catalana' del 2015 a 1,4, segons la mateixa font.  El 2016 es van organitzar diferents actes a Berga, Lleida, Salt, Tarragona i Barcelona. La capital catalana va congregar 540.000 persones, segons xifres de la Guàrdia Urbana. Finalment, la manifestació de la 'Diada del Sí' organitzada per l'ANC i Òmnium Cultural el 2017 va congregar al voltant d'un milió de persones al Passeig de Gràcia i al carrer Aragó de Barcelona, també segons dades de la Guàrdia Urbana.

Summary: La manifestació de la Diada congrega al voltant d'un milió de persones segons la Guàrdia Urbana


Tarragona ha engegat oficialment aquest dimecres la campanya de platges amb el desplegament dels equips de salvament de la Creu Roja, la unitat de vigilància de la Guàrdia Urbana i l’inici de la campanya de neteja a la zona litoral. El dispositiu, que abasta 15 quilòmetres de litoral, s’allargarà fins a mitjan setembre. L’Ajuntament manté la lluita contra les conductes incíviques com una prioritat, especialment pel que fa als salts prohibits des de zones de roques, que van a la baixa. L’estiu passat, la Guàrdia Urbana només va haver d’actuar en una ocasió per fets d’aquests característiques, davant les deu intervencions realitzades tant l’any 2013 com el 2014. Igualment, els socorristes van requerir la presència policial en nou ocasions per banyistes que desobeïen les seves indicacions. El 2014, aquest tipus de conductes havien suposat 26 actuacions. L’alcalde de Tarragona, Josep Fèlix Ballesteros, ha fet una crida a la ciutadania perquè col·labori amb els cossos de seguretat i comuniqui aquest tipus de conductes quan es produeixin.

Summary: Cauen les actuacions policials per banyistes que salten de les roques o desobeeixen la Creu Roja a Tarragona


El festival SÂLMON< celebra la seva sisena edició amb més de 30 propostes artístiques contemporànies i una àmplia programació expandida, com laboratoris, conferències, exposicions del 8 al 25 de febrer. Una edició en la qual hi participen artistes com El Conde de Torrefiel, Big Bouncers, Cris Blanco, Societat Doctor Alonso i Aimar Pérez Galí. El projecte de creació comunitària 'Atlas', inaugurarà  el certamen. Una performance teatral, el primer projecte de cultura comunitària als barris dins el marc del programa Art i Part, que es podrà veure aquest dijous i divendres al Mercat de les Flors. Cristina Alonso, codirectora del certamen, ha destacat la seva aposta per un festival vinculat "a la creació, a l'experimentació i a la pregunta. El festival comença a deixar de ser un festival vitrina, per ser un certamen que acompanya i vol explicar els processos" artístics . L'espectacle 'Atlas' d'Ana Borralho i Joâo Galante serà la primera posada en escena del programa Art i Part de creació artística comunitària als barris per obrir el festival. 'Atlas' és un dels dos espectacles resultants del partenariat liderat per El Graner al barri de La Marina. Els portuguesos Ana Borralho i João Galánte són els artistes acompanyants del projecte 'Atlas', realitzat en col·laboració amb el festival SÂLMON

Summary: La performance teatral 'Atlas' dona el tret de sortida al 6è festival SÂLMON que programa 30 propostes artístiques


Tretze entitats culturals de Lleida han presentat aquest dimecres al migdia, a la seu del Sícoris Club, la moció que es debatrà al ple municipal de la Paeria de divendres on es demana que ''l'Ajuntament ratifiqui el seu compromís amb la llengua, de manera que el català sigui i continuï sent la llengua d'ús preferent''. Aquesta acció és un pas més enllà al manifest fet públic el passat dijous 8 d'octubre i s'ha fet després d'una ronda de contactes amb tots els grups polítics amb representació al consistori municipal. Es tracta de la primera acció de la Plataforma d'Entitats Culturals de Lleida que justifiquen la moció al·legant que el català és un ''pilar bàsic i un element de cohesió i vertebració de la societat i per tant la ciutat''. La Plataforma recorda que les normes que regulen l'ús i la protecció del català han estat sempre aprovades ''amb el màxim consens, evitant l'ús partidista''. La presentació de la moció ha estat impulsada per diverses entitats culturals de la ciutat, com són l'Associació Arts de Ponent, l'Ateneu Popular de Ponent, els Bastoners del Pla de l'Aigua, el Centre Excursionista de Lleida, el Centro Latinoamericano de Lleida, el Cercle de Belles Arts, l'Esbart Arrels de Lleida, la Fundació Orfeó Lleidatà, el Grup Cultural Garrigues, el Grup de Recerca de Cultura Popular de Ponent, l'Associació Cultural Lo Sotrac, Òmnium Lleida-Ponent i el Sícoris Club. Creen la Plataforma d'Entitats Culturals de Lleida Aquest dimecres també s'ha presentat la Plataforma d'Entitats Culturals de Lleida, amb la voluntat de continuar les sinergies creades. De fet, la moció serà la seva primera acció. Xavier Quinquillà, director general de la Fundació Orfeó Lleidatà, s'ha designat com a portaveu.

Summary: Tretze entitats presenten una moció perquè el català continuï sent llengua d'ús preferent a la Paeria


"L'hem trobat en una zona molt abrupta. Estava arraulit, tenia fred i cridava al seu pare". Josep Maria Ribas, fill del Mas Ventós, ha descrit així en una entrevista al 3/24 la troballa d'en Jordi Nievas, el nen de 3 anys desaparegut 20 hores en ple bosc a Camós, al Pla de l'Estany. El menor havia acudit amb la seva família, de Sant Feliu de Guíxols, a la masia rural de Can Serrallonga per passar la nit de Cap d'Any quan va desaparèixer sense deixar rastre. "El meu pare i jo quan hem sabut aquest matí la notícia de la recerca, ens hem apropat a la zona i l'hem buscat pels voltants de casa nostra, al Mas Ventós. No comptàvem trobar-lo perquè és bastant lluny d'on es va perdre, a un quilòmetre i mig", ha reconegut Ribas.  Però només uns instants de cerca i els dos homes han escoltat com un petit miol enmig d'una profunda bardissa. El fill s'ha endinsat en el sotabosc. "L'hem pogut localitzar perquè cridava al seu pare. Hem sentit una veu i l'hem anat seguint fins a trobar-lo", ha puntualitzat Ribas. "Estava bé de salut, arraulit i contestava. Tenia fred i estava espantat, és clar, és molt petit", ha continuat el fill del Mas Ventós, encara emocionat per la troballa. "També tinc una nena petita i et poses a la pell dels pares. Ha estat molt emocionant", ha conclòs Josep Maria Ribas.  L'avís d'alerta de la desaparició el va donar el pare de l'infant aquest dijous a dos quarts de sis de la tarda. Els pares feia poca estona que acabaven d'arribar a aquesta masia rural situada a Camós per passar el Cap d'Any i estaven descarregant objectes del cotxe quan l'infant va desaparèixer. Finalment, i després de més de 20 hores d'angoixant recerca, s'ha localitzat en Jordi. Després de donar-li sucs i de protegir-lo amb una manta tèrmica, els Bombers l'han traslladat a la casa rural on s'havia perdut i on hi havia els seus pares, que han pogut identificar el seu fill. Efectius del Sistema d'Emergències Mèdiques han fet un primer reconeixement del menor. El nen es troba bé de salut, tot i que amb una mica de fred després de passar la nit al ras.  Jané: "És una bona notícia per començar l'any" "És una bona notícia per començar l'any, un nen s'ha perdut la nit de Cap d'Any però el dia 1 s'ha trobat amb vida", ha subratllat el conseller en funcions tot detallant que aquest 2015 s'han portat a terme 1.100 serveis de rescat i s'ha treballat en 330 casos de desaparició de persones, la majoria dels quals han acabat amb un "resultat positiu", tal i com ha assenyalat Jané. Paral·lelament, el conseller en funcions ha volgut llançar un missatge d'esperança i solidaritat a totes aquelles famílies amb persones desaparegudes que encara no les han localitzat. Per la seva banda, l'alcalde de Camós que ha estat des d'ahir a la nit a l'aguait i treballant amb els equips d'emergències, Josep Jordi Torrentà, ha volgut agrair els esforços que s'han posat des de la conselleria d'Interior per finalitzar el rescat amb èxit. "El país i el conseller han posat tots els mitjans que tenien a la seva disposició per aquest rescat, grans professionals han estat treballant tot i que tenien plans per Cap d'Any", ha explicat emocionat. Al mateix temps, ha volgut posar en valor l'ajuda i el suport de les desenes de voluntaris que s'han apropat fins a Can Serrallonga per sumar el seu granet de sorra. Persones que han vingut d'arreu de Catalunya. "Hem pogut demostrar que som un gran país, amb equips així podem anar pel món", ha resumit. Una llarga espera Durant tot aquest matí més de 500 persones – entre professionals i voluntaris- han participat en el dispositiu de recerca que va arrencar ahir mateix quan passaven pocs minuts de les cinc de la tarda davant la denúncia de la desaparició del petit. Des d'aquell moment, la ciutadania es va bolcar amb la família i a la masia rural situada en un turó de Camós - en una zona molt boscosa i amb molt de relleu- s'han apropat desenes de voluntaris que, mitjançant grups d'entre 10 i 15 persones, han anat pentinant tota la zona boscosa propera a la masia i per l'interior de totes les construccions que hi ha al recinte rural que és molt ampli i compta amb basses, una piscina i pous. Fins i tot, han buscat l'infant a les fosses sèptiques de la casa rural. En total, en l'operatiu hi ha treballat Mossos d'Esquadra de diverses unitats com la d'investigació, subsòl o la canina, Bombers de la Generalitat amb els equips de les unitats subaquàtica i de muntanya del Grup d'Actuacions Especials i gossos de la unitat de Girona del Grup Caní de Recerca, membres de Protecció Civil, efectius de les ADF de la zona i d'altres comarques com la Selva, Agents Rurals, efectius de la Policia Local de Banyoles, membres de la Creu Roja i psicòlegs de la Diputació de Girona per atendre als familiars. A part dels voluntaris, des de primera hora d'aquest divendres també s'han sumat als treballs dos helicòpters – un dels Bombers i un altre dels Mossos d'Esquadra- que han estat rastrejant per l'aire tota la zona. En aquest sentit, Jané ha volgut agrair l'esforç de tots els professionals, part dels quals no estaven de guàrdia ni havien de treballar durant la nit o aquest 1 de gener del 2016. A crit de 'Jordi, on ets?' o simplement 'Jordi', els voluntaris han anat caminant i rastrejant tot l'espai. La gran majoria d'ells venien equipats amb pals i tot el material necessari per recórrer llargues distàncies. En un principi, durant les primeres hores de la recerca, els equips es van focalitzar en un radi de 100 metres de la casa. A primera hora d'aquest matí ja s'havia ampliat la superfície a 500 metres i s'ha posat el focus en els camins de muntanya. La gran aglomeració de persones ha fet que, en alguns moments, els voluntaris haguessin de quedar-se quiets esperant ordres o la creació dels grups per part del cos dels Bombers que s'ha encarregat de gestionar i coordinar la recerca. Una recerca que, per sort, ha tingut un final feliç.

Summary: "Estava arraulit, tenia fred i cridava al seu pare"


ACN Barcelona.-La Fiscalia Provincial de Barcelona s'ha querellat contra els cinc membres de la Sindicatura Electoral i demana al jutge que els citi com a investigats pels delictes d'usurpació de funcions públiques, desobediència i malversació de fons públics (que inclou presó). El Parlament va aprovar la designació dels cinc membres de la sindicatura el passat 7 de setembre i, hores més tard, el Tribunal Constitucional va suspendre l'acord. Posteriorment, però, es van nomenar els síndics territorials. Un pas que, des de la fiscalia, apunten que és una "clamorosa manifestació de menyspreu" cap a l'alt tribunal. De fet, aquesta designació ha provocat també que el TC hagi fet el primer pas per aplicar mesures coercitives als cinc membres de la sindicatura. A la querella, a més, el ministeri públic exposa que el procés electoral "necessàriament implica una despesa". També hi ha advertència per als responsables del DOGC i els avisa que poden incórrer, com a mínim, en un delicte de desobediència si publiquen qualsevol acord o resolució de la sindicatura.  Nova querella contra els impulsors del referèndum. La Fiscalia de Barcelona demana al jutge que citi com a investigats als cinc membres de la Sindicatura Electoral pels delictes d'usurpació de funcions públiques, desobediència i malversació de fons públics. Pel que fa al delicte d'usurpació de funcions púbiques, la fiscalia creu que els membres de la Sindicatura han impulsat un procés electoral que estava prèviament suspès. "Han exercit il·legítimament actes propis d'una autoritat o funcionari públic atribuint-los caàcter oficial", alerta la fiscalia.  Els acusa també de desobediència per "haver desatès" els requeriments del Tribunal Constitucional. "La seva actuació demostra una clamorosa manifestació de menyspreu al principi d'autoritat del Tribunal Constitucional", recull la querella.   També els atribueix malversació de cabals públics perquè considera que el procediment electoral "necessàriament implica una despesa pública" i està orientat a portar a termes "activitats delictives".  A més, a la querella s'apunta que estan "comprometent fons públics mantenint les seves funcions" tot i les resolucions del TC. A més, la fiscalia remarca que estan fent tasques "retribuïdes conscients de la il·licitud de la despesa". Recorda, a més, que "qualsevol despesa pública destinada a donar cobertura al referèndum secessionista és inconstitucional i nul".  La fiscalia també demana que es citi, en qualitat de testimoni, el secretari general del Parlament i el lletrat major.  Advertència al DOGC  El ministeri públic també requereix a la directora de publicacions i al responsable del Diari Oficial de la Generalitat de Catalunya (DOGC) que no publiqui cap dels acords i resolucions dictades per la sindicatura. Els adverteix que si ho fan poden incórrer, com a mínim, en un delicte de desobediència.  Actuacions paral·leles del TC La creació de la Sindicatura Electoral, òrgan responsable d'organitzar les votacions, es va aprovar mitjançant un acord al Parlament el passat 7 de setembre. Ràpidament, però, el TC va suspendre l'acord i va notificar l'avís a les parts, inclosos els cinc membres i els suplents.  Llavors, ja se'ls advertia que no podien nombrar els membres de les sindicatures per demarcacions. Un nomenament que, tanmateix, sí es va efectuar just l'endemà i va provocar que –a instàncies de l'advocat de l'Estat- el TC fes el primer per aplicar mesures coercitives als cinc membres. Entre aquestes, hi pot haver la suspensió o multes de fins a 30.000 euros. Segons la fiscalia, aquests membres "no tenen legitimitat per actuar".  Quan la resolució estigui notificada a totes les parts, la sindicatura tindrà 48 hores per enviar un informe al TC on expliqui què està fent per aplicar les suspensions de l'alt tribunal. En cas que els magistrats considerin que hi ha un incompliment de les seves resolucions, poden obrir la via coercitiva. La decisió es prendrà, previsiblement, al ple de la setmana vinent.  La Sindicatura Electoral l'integren Marc Marsal, Jordi Matas, Marta Alsina, Tania Verge i Josep Pagès. Són tots juristes i els politòlegs que han de fer d'àrbitres en la votació del referèndum.

Summary: La Fiscalia es querella contra la Sindicatura Electoral per usurpació de funcions públiques, desobediència i malversació


Vicenç Llorens, cap de llista de Junts per Sant Fruitós a les passades eleccions, ha mort aquest dimecres de matinada arrel del càncer que patia. El regidor ja havia formalitzat la seva renúncia com a membre del consistori per motius de salut, i com a conseqüència, també estava a punt d'abandonar el càrrec de conseller al Consell Comarcal del Bages. Fa un any que Llorens va fer pública la seva malaltia, però va manifestar que fins que el seu estat de salut li permetés, continuaria dedicant-se a la vida pública. En un comunicat, des del partit han destacat la "dedicació i la implicació" de Llorens en la política i també la seva "generositat, entrega i escolta".  Des del consistori també s'ha expressat el condol a la família i el suport a familiars i amics. Com a mostra de condol, les banderes del consistori onejaran a mig pal i es realitzarà un minut de silenci abans del ple municipal d'aquest dimecres a la tarda.  Vicenç Llorens va entrar a formar part de l'Ajuntament de Sant Fruitós de Bages l'any 2011 com a regidor a l'oposició per Convergència i Unió. Al maig del 2019 va encapçalar la llista de Junts a Sant Fruitós i, després de la moció de censura, el mes de juny havia passat a formar part del govern municipal.

Summary: Mor Vicenç Llorens, regidor de Junts a Sant Fruitós de Bages


Els Mossos d'Esquadra han desmantellat una organització criminal especialitzada en el subministrament de marihuana a clubs cannàbics de l'àrea metropolitana de Barcelona. L'operatiu, que es va dur a terme el 4 de juliol en dues cases de Matadepera (Vallès Occidental), ha permès comissar 500 quilos d'aquesta droga ja preparada i empaquetada per a la venda a l'engròs. En total, els agents van detenir cinc persones com a presumptes autores dels delictes de tràfic de drogues, defraudació de fluid elèctric i tinença il·lícita d'armes. Després de declarar en seu judicial, el jutge va decretar l'ingrés a presó per al líder de l'organització i llibertat amb càrrecs per als quatre restants. La policia catalana dóna el grup per desmantellat però no descarta noves detencions en els pròxims dies. Alguns dels membres d'aquesta organització ja van ser detinguts a finals d'abril per agents dels Mossos d'Esquadra que van desarticular una organització criminal especialitzada en robatoris violents en domicilis d'empresaris. Un grup estava relacionat amb almenys dos robatoris violents comesos a Granollers i Sant Andreu de Llavaneres, a banda dels delictes de pertinença a organització criminal, tinença il·lícita d'armes i blanqueig de capitals. Fruit d'aquella investigació la policia catalana va saber que l'organització criminal també es dedicava al cultiu i venda de marihuana, motiu pel qual van iniciar una segona fase de la investigació, tutelada pel Jutjat d'Instrucció número 4 de Mataró, que ara ha culminat amb la detenció d'aquestes cinc persones. Les primeres investigacions van permetre als mossos constatar que es trobaven davant d'una organització criminal que controlava tot el procés de cultiu i distribució de marihuana. De fet, els destinataris finals d'aquesta droga eren, majoritàriament, associacions cannàbiques de l'àrea metropolitana de Barcelona. L'organització criminal estava dividida en quatre estaments ben diferenciats. A dalt de tot de l'estructura criminal hi havia un dels detinguts, que actuava com a líder de l'organització i controlava els estaments inferiors. El segon graó de la xarxa estava format per persones de confiança del líder que es dedicaven la cura i control de les plantacions i del transport de la droga i de les transaccions que se'n derivaven. En tercer lloc s'hi encabien les persones que feien el contacte amb els potencials compradors i que també donaven suport logístic. I, en l'última posició, hi havia les persones vinculades a les associacions cannàbiques que posteriorment venien la droga al detall als clubs cannàbics. Amb aquesta estructura s'asseguraven la supervisió, control, recol·lecta i distribució de la marihuana i el seu consum, gràcies als seus vincles amb les associacions cannàbiques. Amb tota la informació recopilada, els investigadors van dur a terme un dispositiu el 4 de juliol que va culminar amb la detenció de cinc persones, quatre membres de l'organització i una cinquena vinculada a una associació cannàbica de Barcelona. Paral·lelament van fer dues entrades i escorcolls en dues cases de Matadepera, on van comissar més de 500 kg de marihuana ja preparada i empaquetada per a la venda a l'engròs, haixix, una arma llarga, una armilla antibales, uns 40.000 euros en efectiu i un vehicle de luxe. A banda van localitzar dues plantacions hidropòniques de cànnabis, una a cada casa. Les plantacions hidropòniques tenen la característica que amb una inversió no massa elevada permeten fins a quatre recol·leccions per any. Després de declarar en seu judicial, el jutge va decretar l'ingrés a presó per al líder de l'organització i llibertat amb càrrecs per als quatre restants. Tot i que els Mossos d'Esquadra donen el grup per desmantellat, no descarten noves detencions en els pròxims dies.

Summary: Desmantellada una organització que abastia de marihuana a associacions cannàbiques de l'àrea metropolitana de Barcelona


La Plataforma d'afectats de la Cooperativa de Cambrils ha fet una primera valoració, aquest dijous, de l'acord de refinançament que ha presentat el consell rector.  Un document al qual posen condicions, com incrementar l'interès dels estalvis que els han de retornar d'un 0,5% a almenys un 1%, "perquè el diner no perdi valor", així com participar en la gestió econòmica de la cooperativa a partir d'ara perquè la situació actual no es torni a repetir. Així ho ha exposat el president de la plataforma, Dani Pallejà, que ha confirmat que diumenge vinent no es farà la mobilització prevista, sinó una assemblea per a la qual fan una crida especial. I és que, com ha remarcat, per evitar el concurs de creditors cal que els impositors que representen el 75% dels estalvis entrampats s'adhereixin a l'acord.

Summary: La Plataforma d'afectats de la Cooperativa de Cambrils posa condicions a l'acord de refinançament del consell rector


L’editorial tarragonina Arola Editors, que enguany celebra el seu vintè aniversari, presenta una quarantena de novetats per Sant Jordi. L’assaig ‘Hereus de Tàrraco. Tarragona Patrimoni Mundial’, de Joaquín Ruiz de Arbulo, Ricardo Mar, José Alejandro Beltrán-Caballero i Ferran Gris, es troba entre els títols locals més destacats. El responsable de l’editorial, Alfred Arola, s’ha mostrat optimista de cara a la diada d’enguany i ha confiat que es confirmarà la percepció de “remuntada” que tenen a dia d’avui, malgrat que el futur és “incert” i les incògnites sobre quines seran les obres més exitoses es mantindran fins al darrer moment. Durant un acte literari celebrat aquest dimecres a Tarragona, l’editorial ha guardonat l’escriptora i dramaturga Lluïsa Cunillé amb el premi ‘Enlaira 2018’ en reconeixement a la seva trajectòria literària en català. Així mateix, el premi ‘Vuela la Cometa’, de Cuanto te quiero Ediciones, ha recaigut en la novel·la ‘Satélites’, d’Almudena López Molina. L’escriptora sevillana ha rebut el guardó de mans de Luis Goytisolo.

Summary: La tarragonina Arola Editors presenta una quarantena de novetats per Sant Jordi


El director de teatre polonès Krystian Lupa està acabant de perfilar els últims detalls de l'obra 'Davant la jubilació', que es representarà aquest divendres 14 d'octubre al Centre d'Arts Escèniques el Canal de Salt, en el marc de la programació del Temporada Alta. Lupa, que ja ha repetit en diverses ocasions en el festival, ha escollit per a aquesta obra tres dels grans actors catalans: Pep Cruz, Mercè Arànega i Marta Angelats. Es tracta de la primera vegada que Lupa dirigeix actors catalans, un fet que el director polonès ha qualificat com "una gran aventura". Els tres intèrprets, per la seva banda, asseguren que és un "autèntic privilegi" poder treballar amb Lupa. Amb tot, el director de teatre ha ressaltat el gran nivell dels actors catalans que es van presentar a fer el 'càsting' de l'obra al Teatre Lliure de Barcelona.

Summary: El director polonès Krystian Lupa ultima els detalls amb els actors catalans abans de l'estrena al Temporada Alta


Els Amics de les Arts presentaran al Festival Internacional de Jazz de Barcelona el projecte Els Amics de les Arts Symphonic Project. Es tracta d'un espectacle inèdit junt amb una orquestra simfònica que servirà per commemorar els 50 anys del Festival de Jazz i els 25 anys del Teatre-Auditori de Sant Cugat. El concert inclourà un repertori dels grans èxits del grup en clau simfònica, que s'interpretaran amb l'ajuda de 44 músics formats en centres com el Conservatori del Liceu i l'ESMUC, i altres escoles de prestigi del país. El director de l'orquestra serà Joan Martorell. Aquest concert únic se celebrarà el divendres 23 de novembre al Palau de la Música de Barcelona. Les entrades es posen a la venda aquest dijous, a partir de les 10.00 h, al web theproject.es. La banda Els Amics de les Arts es troba actualment en el segon any de gira de presentació del seu últim disc, 'Un estrany poder', que els ha dut a les principals sales i festivals del país.

Summary: Els Amics de les Arts Symphonic Project, al Festival Internacional de Jazz de Barcelona


La Policia Nacional ha deixat anar aquesta setmana tots els interns que quedaven al Centre d’Internament d’Estrangers (CIE) de la Zona Franca de Barcelona, davant la impossibilitat de fer-los retornar als seus països a causa de les limitacions de vols i de fronteres pel coronavirus i la incertesa de la durada de l’estat d’alarma. Ara mateix el centre està buit perquè molt probablement no es podrien complir el termini màxim de 60 dies que tenen per repatriar-los. Amb el permís dels jutges de vigilància del CIE, des de principis de setmana han quedat lliures més d’una vintena d’immigrants, i aquest dijous han quedat en llibertat els últims tres, segons han informat la Cadena SER i ‘eldiario.es’ i han confirmat fonts policials a l’ACN.

Summary: La Policia Nacional tanca el CIE de la Zona Franca de Barcelona en no poder repatriar els interns pel coronavirus


Un estudi internacional realitzat en una vintena de famílies amb membres afectats per algun Trastorn de l'Espectre Autista (TEA) mostra que la detecció de mutacions novelles i la selecció d'esperma pot ajudar a disminuir el risc del TEA. Amb l'estudi s'ha comprovat que la seqüenciació genòmica de mostres de sang, saliva i esperma  demostraven noves mutacions associades al TEA que només eren detectades en l'esperma. El treball, en el qual hi ha participat un equip d'investigadors de l'Hospital Universitari Mútua de Terrassa i de la Fundació Docència i Recerca Mútua de Terrassa, també obre noves línies d'investigació que podrien explicar l'associació entre l'edat paterna i el risc d'aquest trastorn. La recerca evidencia que les determinacions de risc genètic fetes en sang poden ser insuficients i que cal desenvolupar estudis a nivell d'esperma. Segons els investigadors, la detecció precoç de les mutacions novelles pot ajudar a disminuir el risc de transmissió als fills mitjançant selecció d'esperma no afectat. Diversos estudis han demostrat una alta contribució genètica a l'aparició d'aquests trastorns i hi ha un risc de recurrència de TEA a les famílies que compten amb un membre afectat. Les alteracions genètiques constitueixen entre el 60 i el 85% dels factors causants de TEA i algunes d'aquestes s'associen a un TEA amb un fenotip més afectat, amb greus capacitats vinculades. La identificació i tractament primerenc dels TEA ajuda a millorar significativament el seu pronòstic i l'eficàcia dels tractaments. Actualment es realitzen determinacions en sang de les alteracions genètiques conegudes per ajudar al diagnòstic de TEA però les deteccions estan condicionades pel baix nombre de mutacions de risc conegudes de manera que el seu pronòstic és limitat.

Summary: La detecció de mutacions novelles i la selecció d'esperma pot ajudar a reduir el risc de Trastorn de l'Espectre Autista


Els Tedax dels Mossos d'Esquadra han fet explotar de manera controlada un artefacte que uns banyistes han trobat aquest dilluns a la tarda a la platja de l'Arrabassada de Tarragona. La troballa ha causat força rebombori i entre Mossos, Guàrdia Urbana i els socorristes de la Creu Roja han desallotjat la platja abans de la detonació.

Summary: Els Tedax fan explotar un artefacte localitzat a la platja de l'Arrabassada de Tarragona


L'economia espanyola creixerà més ràpid del previst, sense problemes derivats del procés independentista, l'atur seguirà caient però el dèficit es reduirà menys i de fet serà pitjor del que pronostica el propi govern espanyol. Aquestes són les dades principals de les previsions de primavera de la Comissió Europea, publicades aquest dijous, i que preveuen un creixement del 2,9% per aquest any i del 2,4% pel vinent, quatre i tres dècimes més del previst a la tardor. De fet, en el seu informe, Brussel·les reitera que qualsevol efecte econòmic de la crisi política a Catalunya ha estat "contingut" i que durant el trimestre de la tardor passada el PIB va créixer un 0,7%. Pel que fa al dèficit, la Comissió Europea espera que Espanya tanqui aquest any amb una diferència entre ingressos i despeses del 2,6%, dues dècimes més que en els anteriors pronòstics, i de l'1,9% l'any vinent, també un 0,2% més. La previsió és pitjor que la del govern de Mariano Rajoy. Pel que fa a l'atur, la Comissió Europea preveu que baixi al 15,3% aquest any i al 13,8% el vinent.

Summary: Brussel·les eleva el creixement d'Espanya al 2,9% però avisa que hi haurà més dèficit del previst


El president de la FOEG i successor de Jordi Comas, Ernest Plana, ha demanat que es faci "justícia" i que, si es demostra la seva implicació, els detinguts pel crim de l'empresari gironí acabin entre reixes. Segons assegura, durant aquests tres anys i mig mai han perdut l'esperança que el crim es resolgués perquè la policia els havia assegurat que hi hauria detencions. "Sempre hem estat en contacte amb la policia i ens deien que seria una feina llarga i que havíem d'esperar però que al final segur arribaríem a bon fi", ha declarat. Plana ha recordat la importància de Comas en el món turístic i empresarial i ha dit que les detencions entorn a la seva mort violenta són un alleugeriment. "No podem tornar la vida a en Jordi, només aconseguint que es faci justícia ens sentirem consolats", ha manifestat.

Summary: Ernest Plana, FOEG: "No podem tornar la vida a en Jordi, només aconseguint que es faci justícia ens sentirem consolats"


Joan Roca s'ha endut aquest dimarts a la matinada el premi al millor xef de la revista 'Restaurant'. Així s'ha anunciat durant la gala en què la publicació britànica escull el rànquing dels 50 millors establiments gastronòmics del planeta que, per primera vegada, ha tingut lloc a Nova York. Es tracta d'un guardó que escullen entre els mateixos cuiners.

Summary: Joan Roca s'emporta el premi al millor xef de la revista 'Restaurant'


Les últimes pel·lícules d'Abel Ferrara, Kevin Smith, Harmony Korine i Denis Côté encapçalen el cartell de l'Americana Film Fest, que torna a Barcelona del 3 al 8 de març en la setena edició del festival de cinema especialitzat en cinema independent nord-americà. La programació anunciada aquest dimecres se suma als noms ja sabuts del canadenc Xavier Dolan, amb 'Matthias & Maxime', una de les estrenes més esperades de la propera temporada. Aquest any el festival, "més social que mai", s'obre a les produccions de Mèxic i el Quebec. El cineasta Denis Côté és un dels convidats del certamen, juntament amb el documentalista Steve James, a qui la Filmoteca de Catalunya dedica una retrospectiva. Els cinemes Girona i Zumzeig acolliran produccions "que trenquen fronteres" i procedents per primer cop de tot el territori nord-americà. Els mexicans Gael García Bernal, David Zonana i Luke Lorentzen presentaran els seus treballs, i també es podran veure produccions del Quebec de dos veterans de l'indie, Xavier Dolan i Denis Côté.  Côté presentarà l'estrena del film 'Ghost Town Anthology', en què Simon Dubé mor en un accident de cotxe en una petita localitat aïllada del Quebec. Entre el dol del poble, el pas del temps s'altera i apareixen persones desconegudes, fins al punt de teixir un conte de fantasmes que ha estat present a la Berlinale i al passat festival de San Sebastià. L'Americana 2020 acollirà també la 'première' catalana d'un altre cineasta del Quebec, Xavier Dolan ('Yo maté a mi madre', 'Tom en la granja' i 'Mommy'). A Barcelona es presentarà la seva vuitena pel·lícula, 'Matthias & Maxime', estrenada al Festival de Cannes, la història de dos amics que es qüestionen la seva identitat sexual després de rodar un curt en el qual es fan un petó. També són veterans de l'indie Abel Ferrara, que presentarà el documental 'The Projectionist', Kevin Smith, amb 'Jay & Silent Bob Reboot', i l'última pel·lícula de Harmony Korine, 'The Beach Bum', una comèdia macarra protagonizada por Matthew McConaughey.  La nit inaugural el 3 de març serà per a una comèdia millennial, 'Saint Frances', debut d'Alex Thompson, reconegut amb el premi especial del jurat i del públic al festival d'Austin, SXSW. El festival ofereix l'estrena a l'Estat de la primera ficció d'Alma Har'el, 'Honey Boy', un treball que es va endur el Premi Especial del Jurat del festival de Sundance i està nominada a quatre categories als Spirit Awards. La pel·lícula està escrita i interpretada per Shia LaBeauf i basada en la seva pròpia infància.  Un altre biopic és 'Seberg', en aquest cas d'una estrella rebel del cinema de Hollywood i activista, icona de la Nouvelle Vague francesa, protagonitzada per Kristen Stewart.   Steve James i Charles Burnett A més de la retrospectiva que la Filmoteca dedica al documentalista Steve James, nominat a l’Oscar en dues ocasions, el festival estrenarà la sèrie documental de deu episodis 'America to me', una mirada a la desigualtat d'oportunitats que pateix la comunitat afroamericana fins i tot en una de les escoles públiques més progressistes i amb més diversitat de Chicago. D'altra banda, la secció The Lost Sessions retrà homenatge a un cineasta de culte, Charles Burnett (Mississippi, 1944), un dels referents del cinema independent americà que va rebre l'Oscar honorífic el 2018. El festival programarà quatre títols que difícilment es poden veure en pantalla gran fora del festival, entre ells la seva òpera prima i títol més aclamat de la seva cinematografia, 'Killer of Sheep' (1977).

Summary: Les últimes cintes d'Abel Ferrara, Kevin Smith, Harmony Korine i Denis Côté encapçalen l'Americana Film Fest 2020


L'absentisme de les consultes externes de l'Hospital d'Olot ha caigut un 30,4% durant el 2018 passant de 8.238 visites no presentades, a 6.133. Aquesta davallada es deu a la posada en funcionament dels SMS de recordatori al pacient, un servei que va començar l'any passat. Els missatges recorden el dia, l'hora i l'especialitat de la consulta i també es dona l'opció de reprogramar-la si el pacient no hi pot anar. Durant el 2018 s'han enviat 148.967 missatges recordatoris. El 2017 l'hospital havia de reprogramar, de mitjana, 21 visites a consultes externes, mentre que l'any passat aquesta xifra es va reduir a 17. La davallada també ha comportat un estalvi de paper en l'enviament de cartes per notificar canvis en la visita i una millora del funcionament intern.

Summary: L'Hospital d'Olot redueix un 30,4% l'absentisme de visites gràcies als avisos per SMS


Els comptes del grup financer ja inclouen l'aportació del banc britànic TSB des del passat 30 de juny ACN Barcelona.-El grup Banc Sabadell ha conclòs els nou primers mesos de 2015 amb un benefici net atribuït de 579,8 milions d'euros, un 59,4% més que en el mateix període de l'any passat. Els comptes del grup ja inclouen l'aportació del banc britànic TSB, des del passat 30 de juny. Excloent TSB, el benefici net atribuït ha estat de 540,2 milions d’euros (+ 48,5% interanual). Aquest tercer trimestre s'ha caracteritzat pel manteniment de la tendència positiva del marge d'interessos en un entorn de tipus baixos i pel bon comportament dels ingressos per comissions, segons ha destacat l’entitat en un comunicat. Els costos de l’entitat s'han mantingut estables i ha millorat la dinàmica comercial i la concessió de crèdit. El marge d'interessos continua mantenint una tendència positiva gràcies als menors costos de finançament i a la fortalesa de la generació d'ingressos del banc en un entorn de tipus d'interès baixos. En termes de grup, i fins a setembre de 2015, el marge se situa en 2.240,3 milions d'euros (+ 35,8%, interanual). Excloent TSB, arriba als 1.973,1 milions d'euros acabat el tercer trimestre de l'any (+ 19,6% interanual) i millora un 2,8% enfront del segon trimestre, fins els 674.100.000 d'euros. Els resultats per operacions financeres (ROF) totalitzen 1.152,3 milions d'euros al tancament de setembre de 2015. Les provisions totals a tancament del mes de setembre se situen en 1.955,2 milions d'euros, després de dedicar a aquesta partida 206,1 milions d'euros en els tres últims mesos. El ritme de dotació de provisions es redueix notablement, gràcies a la anticipat en la primera meitat de l'any. Els ingressos per comissions continuen el seu creixement en el trimestre tot i l’estacionalitat pròpia d'aquests tres mesos, impulsats principalment per la gestió d’actius. Se situen en 728,2 milions d'euros al tancament del tercer trimestre de 2015 (+ 15,7% interanual). Al tancament de setembre, els recursos de clients en balanç sumen 129.957,2 milions d'euros i presenten un increment interanual del 33,5% (-0,3% enfront del trimestre anterior). El total de recursos de clients de fora de balanç ascendeix a 35.715,9 milions d'euros, el que suposa un creixement del 20,4% interanual i un 0,9% enfront del trimestre anterior. La inversió creditícia bruta, sense dubtosos, representa un 66% de l'actiu total consolidat del grup i tanca setembre de 2015 amb un saldo de 134.847 milions d’euros. En termes interanuals, presenta un increment del 32,5% (sense TSB, serien 104.743 milions d'euros, representant un + 2,9% interanual). S'observa una acceleració en el creixement dels préstecs a pimes i en la nova producció de préstecs hipotecaris, així com una millora en totes quotes de mercat. Destaquen la facturació TPV, on la quota arriba al 16,90%, i la de crèdit documentari, que se situa en el 31,07%. Destaca també la nova producció d'hipoteques, que avança a bon ritme amb un augment interanual a les operacions del 29,5% i del 48,5% en termes d'import. La morositat es manté a la baixa La morositat manté la seva tendència a la baixa i cau al setembre fins al 8,51% des del 9,01% de fa tres mesos. Excloent TSB, millora la seva taxa de morositat fins al 10,38% al tancament del tercer trimestre des el 10,98% del juny. En línia amb els objectius marcats, els actius problemàtics s'han reduït en 839 milions d'euros des de juny. En els últims 12 mesos aquesta reducció és de 2.996 milions d'euros. També millora la ràtio de cobertura fins al 55,3% des el 53,7% del segon trimestre de l'any en termes de grup (54,5% en relació amb el 52,8% del segon trimestre de l'any sense TSB). Quant als nivells de capital, el Tier 1 se situa en el 11,6% i el CET1 ‘fully loaded’ al 11,4%, per sobre de les exigències reguladores. La ràtio d'eficiència millora fins al 47,50% sense considerar TSB (des del 53,14% al tancament de l'exercici 2014). Negoci immobiliari Fins al 30 de setembre, la comercialització d'immobles en balanç continua a un elevat ritme i també es manté la reducció del descompte en el preu de venda. En total, s'han venut 7.654 unitats en els últims nou mesos amb una reducció del descompte sobre el valor brut del 44%, enfront del 50% de fa un any. Resultats de TSB TSB ha registrat en el tercer trimestre de 2015 un benefici de 32,4 milions de lliures i un marge d'interessos de 177,7 milions de lliures de la franquícia, un 2,1% més en relació al passat trimestre. TSB segueix mostrant tendències positives i complint amb els seus objectius, segons el comunicat del Sabadell. La franquícia ha crescut en 2.000 milions de lliures el 2015, per sobre de l’objectiu que s'havia marcat de 1.500 milions.

Summary: Banc Sabadell guanya 579,8 milions d’euros entre gener i setembre, un 59,4% més que en el mateix període de 2014


Un centenar de persones d'un grup d'ultradreta s'ha concentrat a dos quarts de nou del vespre a les portes de Catalunya Ràdio per protestar contra els mitjans públics. Lluint banderes espanyoles, han cridat consignes contra la ràdio i la televisió i han posat enganxines de Vox i contra la república als vidres de l'entrada. El director de Catalunya Ràdio, Saül Gordillo, ha denunciat la "nova intimidació" als mitjans públics catalans i ha defensat la llibertat d'informació, d'expressió i la professionalitat dels periodistes. De la seva banda, la CCMA ha exigit respecte per als treballadors. El 27 d'octubre del 2017 els estudis de la ràdio pública ja van patir un atac.

Summary: Un grup d'ultradreta protesta davant la seu de Catalunya Ràdio


El portaveu d’En Comú Podem al Congrés, Xavier Domènech, ha atribuït l’ajornament de la decisió de la Mesa de la cambra sobre el grup parlamentari del PDC a la votació d’aquest dimecres al Parlament de Catalunya sobre les conclusions de la comissió d’estudi del procés constituent. “Evidentment que està connectada una cosa amb l’altra”, ha subratllat Domènech en roda de premsa al parlament espanyol després de la reunió amb Felip VI en el marc de la roda de contactes per proposar un candidat a la investidura. Domènech considera que “la paradoxa política generada per l’acord entre el PP i CDC” per a la composició de la Mesa a canvi d’un grup per als nacionalistes és “tan forta que s’han forçat reglaments i ritmes polítics”. “Ara ni PP ni el PSOE, que també està a favor del grup per a Convergència, ho volen assumir públicament”, ha subratllat. El portaveu d’En Comú Podem al Congrés, Xavier Domènech, ha vinculat directament l’ajornament de la Mesa del Congrés sobre el grup del Partit Demòcrata a la votació que s’ha portat a terme aquest dimecres al Parlament de Catalunya sobre les conclusions de la comissió d’estudi del Procés Constituent i l’ha qualificat “d’inacceptable”. Segons Xavier Domènech es tracta d’un “acord paradoxal” per a “una situació de privilegi” que no han volgut assumir públicament ni PP ni PSOE després de conèixer la votació al Parlament . “Llavors hem vist com ha acabat en una situació absolutament delirant”, ha subratllat. Abans però, el portaveu d’En Comú Podem al parlament espanyol ha considerat que la ratificació de les conclusions de la comissió d’estudi del Procés Constituent “no té cap força normativa”. Malgrat no tenir “efectes jurídics”, Domènech ha lamentat que la votació hagi portat a “un escenari ja conegut de confrontació entre l’Estat i la Generalitat que alimenta situacions de major confrontació”. Per a Domènech, tot plegat “evidencia que la proposta de referèndum d’En Comú Podem és la més viable i possible per resoldre aquest conflicte”.

Summary: Domènech atribueix l’ajornament de la decisió sobre el grup del PDC al Congrés a la votació del Parlament


El candidat a la primera secretaria del PSOE, Patxi López, ha assenyalat que el conflicte entre Catalunya i l'Estat "és un problema de tots els espanyols", no només dels catalans, i que la seva prioritat és donar-li resposta amb diàleg i "parant màquines" per evitar "un xoc de trens que suposi fer més gran la fractura social i el conflicte institucional". Aquí, López ha afegit que per aconseguir això cal "molta voluntat política" i que la seva candidatura, que aposta per "una esquerra exigent i radical" que no es defineixi per "votar amb el PP cada setmana", té voluntat de fer el que calgui per trobar una solució. El candidat socialista, abans de reunir-se amb càrrecs socialistes del Baix Llobregat a Cornellà, ha defensat el seu model de campanya amb actes petits i de molta proximitat assegurant que "no s'hi val" dir que "és el temps dels militants i després no escoltar-los" passant d'un acte multitudinari a un altre "sense prendre nota del què vol la militància".

Summary: Patxi López ofereix "diàleg" per evitar un "xoc de trens" entre Catalunya i l'Estat que faci més gran la fractura social


La Plataforma d'Afectades per la Hipoteca i el Capitalisme (PAHC) al Bages exigeix a Adif que ofereixi lloguers socials "assequibles" per a les famílies que viuen en situació irregular al barri de la Guia de Manresa. En roda de premsa, el col·lectiu ha denunciat que la ferroviària ha ofert als veïns, que segons asseguren responen als criteris que estableix els Serveis Socials de Manresa, regularitzar la seva situació però oferint-los unes condicions que "vulneren la Llei Catalana d'Habitatge". Anuncien que es duran a terme diverses mobilitzacions si Adif "no respon" a les seves demandes i atura els processos de desnonament contra tres famílies, que s'haurien d'executar el proper 23 d'abril. Arnau Carné, membre de la PAHC i un dels veïns que per ordre judicial serà desallotjat el proper 23 d'abril, ha explicat que va iniciar un procés de negociació amb Adif per assolir un lloguer social. Segons ha relatat, se li va oferir un lloguer de 300 euros mensuals quan "d'acord amb el que marca la llei haurien de ser d'uns 40". Carné treballa amb un contracte de mitja jornada i ha lamentat que "no puc pagar el que em demanen". Des de la PAHC, Reme Hernández ha mostrat el seu suport a Carné. Sense precisar, el col·lectiu ha anunciat "diferents mobilitzacions" si Adif  no atura els tres desnonaments previstos i accedeix a regularitzar els lloguers socials demandats segons marca la Llei Catalana d'Habitatge 4/2012. "Un barri oblidat" Situat als afores de la ciutat, el barri de la Guia de Manresa consta de dos blocs amb 58 habitatges. Construïts durant la dictadura franquista, són propietat d'Adif. Les darreres dades fetes públiques per l'Ajuntament de Manresa asseguraven que només 30 dels pisos estarien ocupats legalment. Des de l'associació de veïns, Carla Valldeolivas, ha insistit en la bona convivència que es viu a la barriada entre les persones que hi viuen en situació regular i les que no. Valldeolivas ha volgut remarcar que durant anys el barri ha estat "oblidat" per part de la ferroviària i que les úniques actuacions que hi ha dut a terme han estat per exigències dels veïns o requeriments de l'Ajuntament. Segons la veïna, els nous inquilins "han donat vida al barri, l'han arreglat i fan coses pels veïns. Són pisos que estaven buits i ells necessitaven un lloc on viure", ha dit, alhora que també ha exigit l'aturada dels desnonaments. I és que ha insistit en el fet que "no hi pot haver gent sense sostre quan hi ha pisos buits" Un barri que ha de ser enderrocat El Pla Ordenació Urbanística Municipal (POUM), aprovat l'octubre passat, contempla l'enderroc del barri de la Guia per construir-hi un parc d'ús públic. La notícia va causar malestar entre els veïns i es van dur a terme diverses mobilitzacions de rebuig. Finalment, el consistori va anunciar que l'actuació no es duria a terme imminentment, sinó en un termini màxim de 12 anys.

Summary: La PAHC Bages exigeix a Adif lloguers socials pels blocs ocupats del barri de la Guia de Manresa


Els pilots de Ryanair a Bèlgica i Suècia han anunciat aquest dimecres que faran vaga el 10 d'agost. L'aturada se suma doncs a la que ja està prevista per aquest divendres, 3 d'agost, pels pilots de Ryanair a Irlanda, i arriba després de la que els treballadors de l'aerolínia ja van fer el 25 i 26 de juliol. L'Associació de Pilots Belgues i el sindicat CNE han assegurat en declaracions a la premsa del país que cal que s'obri una negociació clara amb la companyia i han denunciat la "campanya d'intimidació" del director general de Ryanair, Michael O'Leary, que ha amenaçat amb acomiadaments. Per la seva banda, els pilots suecs critiquen que han intentat durant mesos entrar en converses amb l'aerolínia "sense èxit".  A més de les aturades de Bèlgica i Suècia, els pilots de Ryanair en altres països europeus també se podrien sumar a la vaga. De fet, els pilots a Alemanya i Holanda també han votat a favor de fer vaga en diverses assembles, però encara no han anunciat la data de les seves aturades.  Entre les demandes dels pilots, hi ha la retirada dels acomiadaments a Irlanda i les relocalitzacions forçoses anunciades per l'aerolínia, l'impuls de contractes locals i no basats en legislació irlandesa, l'obertura d'un "diàleg social" i la fi de la "campanya d'intimidació" de l'empresa.

Summary: Els pilots de Ryanair a Bèlgica i Suècia anuncien una nova vaga pel 10 d'agost


Els Bombers van donar dimecres a la nit per extingit l'incendi forestal del Perelló, que ha cremat 233 hectàrees de vegetació de pi blanc i matolls. Les dotacions que van estar treballant durant tota la jornada, 16 vehicles i un helicòpter de suport, van arribar a aquesta conclusioó al voltant de les 22 hores, després de repassar i assegurar que no quedaven punts calents al perímetre. El foc va començar dilluns i va obligar a desallotjar preventivament 38 persones de 22 masies aïllades. L'obertura d'una pista forestal o les franges de protecció i tancament realitzades en diferents zones van permetre frenar la propagació de l'incendi cap al municipi de l'Ametlla de Mar i estabilitzar-lo. La causa del foc va ser una crema de restes agrícoles de poda d'olivera sense mesures de prevenció. També ha estat important el fet d'haver pogut disposar dels hidrants de la xarxa de reg del Perelló, posats expressament per incendis com aquest, així com dels punts d'aigua ubicats al Parc Eòlic de Colladetes i els instal·lats a la zona pel Departament d'Agricultura amb l'ajuda de l'Agrupació de Defensa Forestal (ADF) Cabrafeixet i l'Ajuntament del Perelló.

Summary: Extingit l'incendi del Perelló que ha cremat 233 hectàrees de vegetació de pi blanc i matolls


La presidenta de la República Carnavalesca de Vilanova ha aconseguit escapar-se de la crema i ha tancat una setmana de bogeria i sàtira al municipi. Centenars de veïns amb cares llargues i vestits foscos han acudit a l'enterrament de la Concubina que ha presidit la República Carnavalesca de la ciutat, després que divendres passat quedés interromput el concurs que havia de servir per escollir el tradicional Rei Carnestoltes. D'aquesta manera, l'esperit revolucionari i feminista que ha impregnat Vilanova els últims dies semblava que s'apagava mica en mica i, de fet, al llarg de la tarda diversos veïns s'han anat acomiadant de la presidenta visitant la Casa Mortuòria, recuperada enguany com a punt de vetlla. La sorpresa ha vingut al final, un cop la cerimònia s'havia traslladat a la plaça de la Vila on s'havia de cremar la presidenta per donar el Carnaval per acabat de forma oficial. L'Audiència Nacional satírica, que ja va intervenir el dia de l'Arrivo, el divendres passat, per boicotejar l'acte, ha intentat cremar la presidenta abans, fins i tot, que es pogués llegir el testament. Però la presidenta no estava disposada a deixar-se cremar i ha acabat fugint a Sitges en un gir de la història que ha trencat de ple la tradició.

Summary: La presidenta de la República Carnavalesca de Vilanova s'escapa de la crema i tanca una setmana de bogeria i sàtira


El Govern ha aprovat aquest dimarts el decret llei que permet la limitació dels preus de lloguer en els barris o les ciutats on es pugui acreditar una manca d'habitatge assequible. El decret obliga a declarar una ciutat o barri com a zona amb mercat d'habitatge tens com a pas previ per imposar la contenció de preus. Com a norma general, el cost de lloguer en aquestes zones només podrà superar en un 10% l'índex de referència de preus de lloguer, ampliable fins a un 5% addicional en els casos en què es puguin justificar vistes excepcionals o característiques especials com piscines comunitàries o jardins. Els pisos de nova construcció o totalment rehabilitats tindran una moratòria de tres anys en l'aplicació del límit, i podran oferir-se a un 20% per sobre de l'índex en els primers cinc anys de la seva sortida al mercat.  En casos justificats, la declaració d’àrea amb mercat d’habitatge tens també podrà excloure de la limitació els habitatges amb una superfície útil superior als 150 metres quadrats. El decret llei aprovat permet al ple de l'Ajuntament de Barcelona o a la conselleria competent en Habitatge, actualment la de Territori i Sostenibilitat, declarar una zona com a mercat d'habitatge tens, una condició "indispensable" per a imposar la limitació dels preus. Els municipis, a iniciativa pròpia, també poden demanar al Govern ser declarats com a mercat d'habitatge tens, presentant una memòria justificativa.  Per aconseguir-ho, s'ha de constatar un augment "sostingut" del preu del lloguer i un cost per a les famílies "clarament superior a la mitjana de Catalunya", que hi hagi una desproporció entre l'augment de la població i els habitatges de lloguer disponibles, o que el preu pugi molt per sobre de l'IPC de la zona en qüestió.  La declaració de mercat d'habitatge tens no pot excedir un termini de cinc anys, segons el decret, i es pot revisar, per escurçar-ne la durada o deixar-la sense efecte, si canvien les circumstàncies durant la seva vigència.  Els habitatges ja llogats mantenen les condicions El nou decret del Govern no afecta els habitatges que ja estaven llogats abans de l'entrada en vigor de la limitació dels preus, per garantir la seguretat jurídica de llogaters i arrendataris. La mesura també s'aplica en les renovacions dels contractes.  En els casos de nous contractes de lloguer, signats amb el decret en vigor, si un propietari cobra per sobre del límit establert, el llogater podrà exigir el retorn de la diferència amb interessos. Aquest dret es podrà exigir per via judicial, però el Govern, a través del departament de Justícia, impulsarà la mediació per resoldre eventuals conflictes.  Una mesura pionera a l'Estat La contenció dels preus del lloguer aprovada pel Govern és pionera a l'Estat, però ja s'aplica en altres països europeus i en alguns estats dels EUA. El codi civil alemany, per exemple, regula les rendes des de fa uns trenta anys, i a Itàlia s'aplica des del 1998. Altres països com Portugal, Àustria o Suïssa també tenen fórmules per limitar el preu de l'habitatge, mentre que París aplica la mesura des d'aquest mateix any. Als EUA, també actua en la mateixa línia l'estat d'Oregon.  Amb el decret aprovat, el següent pas és que el Parlament el validi en un termini màxim de 30 dies hàbils.  Avantprojecte de llei d'arrendaments A més del decret llei d'urgència, el Govern també ha aprovat aquest dimarts la memòria preliminar de l'avantprojecte de llei d'arrendament de finques urbanes. En aquest cas, s'incorpora la limitació de preus aprovada pel decret llei, i s'amplien les mesures amb altres aspectes com l'allargament de la durada mínima dels contractes, que se situarà entre els sis i els 10 anys. La memòria preveu que en el cas de lloguers entre particulars, la durada sigui menor que en pisos o cases que pertanyin a societats immobiliàries.  Una altra mesura que es preveu a la memòria és la reducció de les mensualitats que s'exigeixen per fer un contracte de lloguer, i que ara arriba a tres. El Govern considera aquest número "excessiu". D'altra banda, la futura llei catalana suprimirà la possibilitat que els llogaters renunciïn al dret de compra del seu habitatge de lloguer, per deixar sense efecte clàusules de renúncia que inclouen alguns contractes.  La llei també obligarà a documentar amb fotografies o vídeos l'estat d'un pis o casa abans de llogar-lo, per tramitar més fàcilment la devolució de les fiances o evitar reclamacions per danys que no hagin provocat els llogaters. A més, els propietaris també podran constatar possibles danys, si és el cas, i rescabalar-ne el valor. Amb la mesura, el Govern confia que es resolguin les disputes actuals.  El preu del lloguer a Barcelona augmenta un 38 % en només 5 anys   En el conjunt de Catalunya, el preu mitjà del lloguer ha crescut un 29% en els últims 5 anys. En xifres, significa que ja ha arribat als 698€, superant així els nivells previs a la crisi.  L’increment general és especialment alt a Barcelona, on el preu mitjà d’un pis de lloguer de 72 metres quadrats és actualment de 949 euros, segons l’Incasòl, prop d'un 40% més que fa 5 anys. És a dir, un increment mitjà de prop de 270 euros per pis.  A l'àmbit metropolità es repeteix la situació, amb augments significatius entre el 2017 i el 2018 a Santa Coloma de Gramenet (+9,9 %), Sant Andreu de la Barca (+11 %), Ripollet (+12,7 %), el Papiol (+22 %) o Sant Just Desvern (+39 %).

Summary: El Govern aprova la limitació del preu del lloguer


El líder de Junts per Catalunya i candidat a la presidència de la Generalitat, Carles Puigdemont, ha assegurat hores abans de l'obertura del Parlament que "no hi ha res que pugui doblegar l'esperit d'un poble lliure, pacífic i democràtic". En una piulada, Puigdemont ha difós un vídeo del youtuber Sergi Pinkman amb imatges de l'1-O, dels presos i dels exiliats, i ha assegurat que els partidaris del 155 "només entenen de por, violència i imposició". "Recuperem les nostres institucions. Lluitem pel país. Exercim la dignitat. Visca la terra, i visca Catalunya lliure!, ha piulat el líder de JxCat.  En una segona piulada, Puigdemont ha agraït al jove la cessió del vídeo i ha assegurat que "el compromís i la determinació de les noves generacions són la millor garantia de la República".

Summary: Puigdemont: "No hi ha res que pugui doblegar l'esperit d'un poble lliure, pacífic i democràtic"


L'expresident del govern espanyol Jose Luís Rodríguez Zapatero ha fet una crida als partits independentistes al Congrés dels Diputats a "reflexionar" què esperen de la propera legislatura i els ha demanat que "facilitin sense més" la investidura del candidat del PSOE, Pedro Sánchez. En aquest sentit, ha avançat que "el tema més important a afrontar" durant els propers quatre anys serà Catalunya. Durant la presentació del llibre 'Poder i futur. Vint líders mundials i el demà', Zapatero també ha carregat contra Ciutadans per la seva predisposició a pactar amb Vox, mentre van tancar la porta al PSOE, que ha volgut recordar que "és qui més vot ha tingut en 40 anys de democràcia". El dia que l'executiva de Ciutadans aposta per fer acords amb Vox comença el declivi i el principi del final de Ciutadans", ha sentenciat. En el marc de la presentació del llibre 'Poder i futur. Vint líders mundials i el demà', que ha compartit amb el seu autor, Juan Antonio March, l'expresident ha aprofitat per insistir als independentistes que facilitin la presidència de Sánchez, i ha augurat que la investidura "s'acabarà produint i serà raonable". A banda de l'independentisme, també ha fet una crida a entendre's amb Podem. De fet, i en relació al diàleg amb Catalunya, Sánchez s'ha reivindicat com "el més ferm partidari de tots els polítics" i ha demanat "apropar postures". "Els independentistes han de canviar, però el conjunt de forces de l'Estat també", ha explicat, tot demanat buscar "punts de trobada", fet que ha considerat que "és factible". A més, ha assegurat que el seu tarannà no és "el d'imposar la via dels fets, esgrimir la llei ni les banderes", sinó que aposta per "persuadir, atraure, recuperar, sentir i compartir", verbs que ha considerat clau per a la convivència. Pel que fa al panorama polític espanyol, Zapatero ah carregat durament contra Ciutadans, a qui ha retret que vetés el PSOE com a possible pacte i pràcticament els situés "fora de la Constitució". De fet, ha destacat que compaginessin aquest discurs amb l'apropament a Vox, que ha assegurat que "no és que estiguin més a la dreta, sinó que són a Saturn". Per a l'expresident aquesta decisió de l'executiva va representar "l'inici de la fi" de la formació i ha alertat d'una crisi política que serà "inevitable". També ha criticat al PP per pactar amb el partit d'ultradreta, però en aquest cas Zapatero ha assegurat que ho fan "per supervivència". Així, el líder socialista ha titllat la formació popular "d'avariada" i ha retret a Pablo Casado que busqui pactes de govern amb Vox per poder sobreviure. En relació a Vox, Sánchez ha alertat del perill d'un partit d'extrema dreta a Espanya, on "l'extrema dreta no és qualsevol cosa", segons ha apuntat, i l'ha qualificat de "bomba explosiva".  D'altra banda, Zapatero també ha pronosticat que el bipartidisme "recuperarà terreny" a Espanya i ha apuntat que "ja es comença a intuir". Per una banda, això creu que es produirà gràcies al "declivi" de Ciutadans, que afegeix que han fet que "per primera vegada el PP i Casado guanyin sense haver de fer res", i per altra banda amb la disputa dins l'esquerra, que ha exemplificat en "el clar problema de futur" que creu que té Podem. Així, l'expresident s'ha mostrat confiat i optimista amb el panorama polític per a Espanya, a qui ha demanat "augmentar 'autoconfiança i l'autoestima". Tot i així, ha assegurat que la projecció internacional és bona i que el potencial "és major del que tothom imagina". També ha afirmat que Espanya és un referent en modernitat, igualtat de gènere i integració.

Summary: Zapatero demana als independentistes que "reflexionin" i "facilitin la investidura de Sánchez sense més"


Els sindicats USO i SITCPLA han convocat diverses jornades de vaga a Ryanair per a la primera quinzena de gener després que l'empresa no hagi respost a l'última proposta d'ambdues formacions sobre l'eliminació progressiva de les agències Crewlink i Workforce, "utilitzades per l'empresa per mantenir contractats en frau de llei la majoria dels tripulants de cabina amb els quals opera a Espanya". Les dues formacions lamenten que la qüestió de les agències ha estat "l'escull principal" que Ryanair no ha volgut "salvar" després d'un seguit de reunions que han donat peu a un document acordat. Finalment, però, "l'empresa s'ha negat" a ratificar-lo. Els dos sindicats desitgen que l'empresa "reflexioni" i s'avingui a "complir" la legislació espanyola. USO i SITCPLA han proposat un model de transvasaments progressius dels tripulants de cabina per ordre d'antiguitat, així com la creació d'una ETT que s'ajusti a la legalitat espanyola per fer, si cal, contractacions temporals d'acord amb les mateixes condicions laborals que a l'empresa principal.

Summary: Els tripulats de cabina de Ryanair convoquen diverses jornades de vaga per al gener